Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Adolfo Araiz Flamarique jaunak egindako galderaren erantzuna, Foru Diputazioak emana, Zaragozako mugaren eta Cortesko hirigunearen artean NA-5221 errepidea egokitzeko eta zabaltzeko proiektuari buruzkoa. Galdera 2020ko otsailaren 21eko 24. Nafarroako Parlamentuko Aldizkari Ofizialean argitaratu zen.

Iruñean, 2020ko martxoaren 12an

Lehendakaria: Unai Hualde Iglesias

ERANTZUNA

Nafarroako Gobernuko Lurralde Kohesiorako kontseilariak, EH Bildu Nafarroa talde parlamentarioari atxikitako foru parlamentari Adolfo Araiz Flamarique jaunak eginiko idatzizko galderari dagokionez, Zaragozako probintziaren mugaren eta Cortesko hirigunearen artean NA-5221 errepidea egokitzeko eta zabaltzeko obrei buruzkoa (10-19/PES-00031), zeinean honako hau galdetzen baita:

• Idatzita al dago jadanik Zaragozako probintziaren mugaren eta Cortesko hirigunearen artean NA-5221 errepidea egokitzeko eta zabaltzeko obrak exekutatzeko proiektua?

• Idatzita ez baldin badago, zergatik ez da idatzi, eta noiz uste du Departamentuak idatzita egonen dela?

• Idatzita baldin badago, zenbat egiten du, BEZa barne, obrak egiteak, eta Departamentuak noizko uste du egin litezkeela obrak?

jakinarazten du ezen proiektua jadanik idatzi dela, eta aurreikusten duen hasierako aurrekontua 347.873,20 eurokoa dela (BEZa barne). Aurrekontu hori igo egin daiteke, proiektua berrikusi eta egoki diren zuzenketak egin ondoren.

Epeei dagokienez, esan behar da ezen, behin proiektua berrikusi eta bukatu ondoren, behin-behinekoz onetsi eta jendaurrean jarri ahalko dela. Epe horretan zehar aurkez litezkeen alegazioak aztertu ondoren, proiektuari behin betiko onespena emanen zaio. Une horretatik aurrera ekin ahalko zaio obra-lizitazioko espedienteari, geroago kontratazioa egiteko.

Ildo horretan, oroitarazi beharrekoa da jarduketa hori, beste hainbeste bezalaxe, aurrekontu-dirua egotearen baitan dagoela, bai eta Nafarroako Parlamentuan dauden talde guztiek parte hartzen duteneko Errepideen eta bestelako bide-azpiegitura batzuen finantzaketari buruzko Lan Mahaian erdiets daitekeen balizko adostasunaren baitan ere.

Hori jakinarazten dizut, Nafarroako Parlamentuko Erregelamenduaren 194. artikuluan xedatutakoa betetzeko.

Iruñean, 2020ko martxoaren 10ean

Lurralde Kohesiorako kontseilaria: Bernardo Ciriza Pérez